Folketing
1998-02-18

Det er beklageligt, at det ikke er gjort til en betingelse for patentbarheden, at oplysningerne er til stede; men det er vigtigt i denne sammenhæng, at hvis der er tale om prøver udtaget fra et menneske, skal den person, det drejer sig om, informeres om, at man agter at indlevere en ansøgning om patent, og personen skal også have ret til at sige nej. Helt grundlæggende er det altså fortsat det enkelte menneske, der bestemmer over sine egne gener. Også i WTO-sammenhæng spiller patentbarhed på biologisk materiale en rolle. Det er vigtigt, når TRIPS-aftalen om intellektuelle ejendomsrettigheder under WTO skal fornyes, at man også her får indarbejdet f.eks. »farmer's privilege«, og det er ikke mindst vigtigt af hensyn til ulandene, at man her f.eks. kan genbruge egenavlet såsæd. Direktivet rummer også nogle bestemmelser, som skal sikre, at ulandene rent faktisk får deres andel af de fortjenester, som fremkommer ved anvendelse af de genetiske ressourcer fra ulandene.